PRAPAT บวกแรง 12% ลุ้นโชว์กำไรไตรมาส 1 โตเด่น รับลูกค้าโรงแรม-ร้านอาหารฟื้น
PRAPAT บวกแรง 12% ลุ้นโชว์กำไรไตรมาส 1 โตเด่น รับลูกค้าโรงแรม-ร้านอาหารฟื้น
23 เม.ย. 2564

ผู้สื่อข่าวรายงานว่า ราคาหุ้น บริษัท พีรพัฒน์ เทคโนโลยี จำกัด (มหาชน) หรือ PRAPAT อยู่ที่ระดับ 1.82 บาท บวก 0.20 บาท หรือ 12.35% สูงสุดที่ระดับ 1.93 บาท ต่ำสุดที่ระดับ 1.61 บาท ด้วยมูลค่าการซื้อขาย 117.03 ล้านบาท

ด้านนายวีระพงศ์ ลือสกุล ประธานเจ้าหน้าที่บริหาร หรือ PRAPAT เปิดเผยว่า แนวโน้มผลการดำเนินงานไตรมาส 1/2564 จะเติบโตมากกว่าเมื่อเทียบกับไตรมาส 4/2564 และเมื่อเทียบกับช่วงเดียวกันของปี 2563 แม้มีการแพร่ระบาดโควิด-19 ระลอกใหม่
โดยมีปัจจัยสนับสนุนมาจากกลุ่มลูกค้าโรงแรมเริ่มเปิดให้บริการมากขึ้น ตามการกระตุ้นท่องเที่ยวในประเทศ บวกกับกลุ่มลูกค้าร้านอาหารฟื้นตัวแรงตั้งแต่ผ่อนคลายมาตรการล็อกดาวน์ และไม่ได้มีการช่วยลดค่าเช่าเครื่องล้างจานแล้ว เพราะธุรกิจร้านอาหารฟื้นตัวรวดเร็ว และเติบโตมากจึงไม่ค่อยได้รับผลกระทบโควิด-19
ประกอบกับยอดขายผลิตภัณฑ์ผ่านช่องทางออนไลน์ตั้งแต่เดือน พ.ค. 2563 จนถึงปัจจุบันพุ่งสู่ระดับ 2 ล้านบาท/เดือน จากเดิม 10,000 บาท/เดือน อีกทั้ง PRAPAT ได้บริการฉีดฆ่าเชื้อฟรี ซึ่งสร้างความพอใจต่อลูกค้าได้ดี ส่งผลมีลูกค้ารายใหญ่เข้ามาเซ็นสัญญาระยะยาว 2-5 ปี หลายราย เพื่อรับบริการและซื้อผลิตภัณฑ์ในเครือพร้อมสร้างความมั่นใจต่อลูกค้าที่เข้าใช้บริการ หลังรัฐเปิดรับนักท่องเที่ยวแล้ว